สปสช.ปลื้มทริสต์ให้เกรดเอ
สปสช.ปลื้มทริสต์ประเมินผลงานอยู่ในระดับยอดเยี่ยมหรือระดับเอ ด้วยคะแนน 94.71%
22 พ.ย. 2553

สปสช.ปลื้มทริสต์ประเมินผลงานอยู่ในระดับยอดเยี่ยมหรือระดับเอ ด้วยคะแนน 94.71%
นพ.วินัย สวัสดิวร เลขาธิการสำนักงานหลักประกันสุขภาพแห่งชาติ (สปสช.) เปิดเผยว่า สปสช.ได้รับการประเมินจากบริษัทไทยเรทติ้งแอนด์อินฟอร์เมชั่นเซอร์วิสจำกัด (TRIS)  ซึ่งเป็นตัวแทนของกระทรวงการคลัง ให้อยู่ในระดับผลงานยอดเยี่ยม หรือระดับเอ โดยได้คะแนน 94.71% จากเกณฑ์วัด 4 ด้าน คือ การเงิน การปฏิบัติการ การสนองผลประโยชน์ต่อผู้มีส่วนได้เสีย และการบริหารพัฒนาทุนหมุนเวียน 
ทั้งนี้ตัวชี้วัดในการประเมิน ได้แก่ มาตรฐานของหน่วยบริการในระบบ ค่าใช้จ่ายด้านสุขภาพของครัวเรือนที่มีรายได้ต่ำ การดำเนินกิจกรรมส่งเสริมสุขภาพของอบต./เทศบาลที่เข้าร่วมกองทุนหลักประกันสุขภาพระดับท้องถิ่น เครือข่ายประชาชนแต่ละจังหวัดมีส่วนร่วมในการดูแลผู้ป่วยโรคเรื้อรัง การพัฒนาระบบบริการปฐมภูมิ การแก้ไขปัญหาเรื่องร้องเรียนแล้วเสร็จภายใน 30 วันทำการ ความพึงพอใจต่อระบบหลักประกันสุขภาพถ้วนหน้า เป็นของประชาชนและผู้ให้บริการ การควบคุมภายใน การเปิดเผยข้อมูลข่าวสารต่อผู้มีส่วนได้เสีย
นพ.วินัย กล่าวว่า ผลการประเมินแสดงถึงมาตรฐานการทำงานของสปสช.ในการบริหารกองทุนอย่างโปร่งใส โดยมีอนุกรรมการตรวจสอบที่มีความอิสระ ตามกฎหมายหลักประกันสุขภาพแห่งชาติทำการตรวจสอบทางการเงิน และการดำเนินงานของสปสช.และรายงานต่อคณะกรรมการหลักประกันสุขภาพแห่งชาติเป็นประจำทุกไตรมาส และมีสำนักงานคณะกรรมการตรวจเงินแผ่นดิน(สตง.)  ตั้งหน่วยงานย่อยอยู่ประจำสปสช. ทำหน้าที่ตรวจสอบการใช้จ่ายงบประมาณให้เป็นไปตามระเบียบทางการเงินอย่างเข้มงวดรวมทั้ง  สปสช.ต้องเสนอรายละเอียดทางการเงินและบัญชีให้ครบต่อคณะรัฐมนตรีและรัฐสภาพิจารณาทุกปีด้วย  ถือเป็นการบริหารกองทุนของรัฐบาลที่มีระบบตรวจสอบที่เข้มงวดมากกว่ามาตรฐานโดยทั่วไปของหน่วยงานรัฐบาลอื่นๆ ทำให้ทุกปีผลการประเมินประสิทธิภาพและความโปร่งใสของ สปสช. อยู่ในระดับ ยอดเยี่ยมหรือระดับเอมาโดยตลอด